P. Hrušovský, poslanec: (2008-06-25):
Pán predseda, je to vážne zníženie autority najvyššieho zákonodarného orgánu Slovenskej republiky a po novembri 1989 som prvýkrát svedkom toho, že predseda Národnej rady vyzýva iných poslancov Národnej rady, aby sa dobrovoľne vzdali svojho ústavného práva, ktoré im patrí. Bol by som nerád a verím tomu, že je to prvý a poslednýkrát, čo som svedkom takéhoto pokusu o pošliapavanie parlamentnej demokracie, ponižovania názoru parlamentnej menšiny, a tým nebezpečného spochybňovania základov a princípov nášho politického systému v očiach celej slovenskej verejnosti. Ak niekto dal najväčší dôvod navrhovateľom na zvolanie tejto schôdze, to bol premiér vlády Slovenskej republiky, vážený pán predseda, my sme dlho rozmýšľali, váhali, rozhodovali sa, či je teraz ten najvhodnejší čas a okamih na zvolanie tejto schôdze, ale práve vyjadrenia vašich najvyšších straníckych, ale aj vašich ministrov vo vláde Slovenskej republiky sú vlastne dôvodom toho, prečo sme sa takto rozhodli. Veď tie najtvrdšie vyjadrenia, už to tu viacerí predrečníci predo mnou spomínali, vyšli práve z úst vás a v prvom rade z úst pána premiéra. Nebudem sa teraz zaoberať dokazovaním, či došlo, alebo nedošlo k úniku informácií, a ak, tak kde, či to bolo na jachte, alebo niekde inde, na úrade vlády alebo na niektorom z iných ministerstiev, alebo aj dokonca možno v Národnej banke Slovenskej republiky. Skôr, pán minister financií, ja vidím ten problém v trošku inom. Vy ste cez jeden víkend si neuvedomili, že ste členom vlády Slovenskej republiky a že ste ministrom financií. Vy ste v jednej chvíli prestali byť členom vlády, vrátili ste sa k svojmu pôvodnému povolaniu – a ja vás celkom chápem. Spravili ste si výlet. Len vy ste zabudli, že to člen vlády Slovenskej republiky na takom významnom poste a v takom čase, kedy sa rozhoduje o historickej zmene, sa nepatrí robiť a že je to nemorálne. Proste v tomto ja vidím to najväčšie zlyhanie, v ktorom aj ja hľadám dôvody, ktoré ma viedli k tomu, aby som sa podpísal pod návrh na vaše odvolanie. Asi by bolo namieste viacej, keby sme sa tu zaoberali, páni poslanci zo SMER-u, sociálnym štátom, vašou sociálnou politikou. Vám to vôbec nevadí? Je toto naozaj pravá tvár a skutočný obraz vašej sociálnej politiky, o ktorú sa snažíte rôznym marketingovým spôsobom presviedčať slovenskú verejnosť? Zatiaľ sa vám naozaj výnimočne darí. Nijakou propagandou však a ani nijakým marketingom nezakryjete fakt, že sa pohodlne plavíte na súkromných jachtách pod vlajkou sociálneho štátu, že hráte divadlo vianočných príspevkov pre dôchodcov, že vaše premiéry aj reprízy o boji proti bohatým monopolom majú síce mediálny úspech, ale v skutočnosti sa toto divadlo nedeje pod vaším vedením. Režisérmi sú tí, proti ktorým bojujete. Silné finančné skupiny a silní a vplyvní podnikatelia. Koalícia, dámy a páni, nevládne. Vládne niekto iný. Vládne ekonomická elita, ktorej ste vy podriadili vašu politiku. Koalíciu nespája ani nerozdeľuje iný hodnotový názor. Koalíciu spája a chvíľami aj rozdeľuje len ekonomický záujem. Politika vo vašom prevedení nie je o hodnotách, ale len o moci a o vašich skupinových ekonomických záujmoch. Dokázali ste to niekoľkokrát, premiér to dokonca vyslovil nahlas za všetkých spoločne. Vy spolu nediskutujete, vy medzi sebou a niekedy aj sami bez druhého len v politike obchodujete. Posledný obchod sa prevalil, mal tú najgýčovejšiu podobu – pekné slečny na slnkom zaliatej palube prepychovej súkromnej jachty. Ako naozaj skutočne z veľkého gýčového seriálu. Tie však mávajú obyčajne svoj happy end. Vy máte však z toho veľký škandál. A chcem si položiť otázku: Ako má toto všetko pochopiť volič SMER-u, ktorému zvyšujete detské prídavky o smiešnych 30 korún? Ctená snemovňa, panie poslankyne, páni poslanci, opozícia, to nie sú žiadne figúrky ani zakomplexovaní jedinci. Sme legitímni predstavitelia občanov, ktorí sú v menšine. Majú právo a povinnosť hovoriť o prešľapoch väčšiny. Majú poukazovať na vzťahy, ktoré sú mimo rámca etiky a morálky. Majú povinnosť vyslať varovný signál verejnosti, keď je oklamaná a systematicky zavádzaná – a to sa deje práve teraz. To je skutočná pravda o sociálnom cítení. Určite ste si, myslím tým na vládnu koalíciu, predstavovali polčas vášho vládnutia ináč. Už niekoľko dní sme premiérom informovaní o tom, ako sú ministerstvá úspešné, ako si jednotliví ministri plnia vzorne svoje úlohy. Táto šnúra premiérových návštev je zrazu pretrhnutá nepríjemnou udalosťou. Ja vás chápem, že pripravovaná propagandistická stratégia utrpela nečakanú ranu a že ju potrebujete čo najrýchlejšie zaceliť. Pomáhajú vám v tom na tlačovkách všetci. Finanční žraloci a som tak trošku prekvapený, dokonca že aj Národná banka Slovenskej republiky. Pravdu však neumlčíte. Pravda vyšla najavo práve v polčase vládnutia tejto koalície. Sociálny štát, o ktorom tak veľmi radi hovoríte, je vo vašom prevedení len ozajstnou karikatúrou. Neurobili ste žiaden systematický krok alebo rozhodnutie, ktoré by dlhodobo riešilo sociálne problémy niektorých skupín obyvateľov – mladých rodín, invalidov a budúcich dôchodcov. Nerobíte takmer nič pre budúcnosť tejto krajiny. Namiesto toho dávate ľuďom a mladej generácii väčšinou len zlý príklad. Keď budú klamať, falšovať podpis, majú častokrát vzor od vás, ako sa to dá zakryť. Dámy a páni, ctené poslankyne, poslanci, opozíciu neumlčíte. Prežijeme obviňovanie z krajnej pravicovosti. Prežijeme primitívne slovné ponižovanie od vašich niektorých hovorkýň. Prežijeme aj vyhrážky premiéra o tom, ako máme byť radi, že máme imunitu. Je polčas volebného obdobia a my sme pripravení hovoriť ľuďom pravdu o tejto koalícii. Je to naša povinnosť a je to zároveň aj naša zodpovednosť. (Potlesk.)